b"\n_START_ARTICLE_\nJosip Rojec\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini kova\xc4\x8da Franca in gospodinje Marije Rojec rojene Makuc v kraju Pe\xc4\x8d (ital. Peci) pri Mirnu. Ljudsko \xc5\xa1olo je kon\xc4\x8dal v Sovodnjah (ital. Savogna d'Isonzo), gimnazijo pa v Gorici, kjer je junija 1902 tudi maturiral. Nato je na Dunaju \xc5\xa1tudiral pravo. Po kon\xc4\x8danem \xc5\xa1tudiju je bil pripravnik na okro\xc5\xbenem sodi\xc5\xa1\xc4\x8du v Gorici, po kon\xc4\x8danem pripravni\xc5\xa1tvu pa je kot sodnik slu\xc5\xbeboval v Se\xc5\xbeani. Tu se je leta 1913 poro\xc4\x8dil. Ker se je zameril avstrijski oblasti je bil preme\xc5\xa1\xc4\x8den na Cres. Po tragi\xc4\x8dni smrti h\xc4\x8derke je za\xc4\x8del bolehati na srcu. Kasneje je bil preme\xc5\xa1\xc4\x8den za sodnika na okrajno sodi\xc5\xa1\xc4\x8de v Kopru, ker pa se mu je zdravje slab\xc5\xa1alo se je preselil v Trst, a je tu po te\xc5\xbeki bolezni umrl v mestni bolni\xc5\xa1nici, pokopan pa je bil 20. maja 1920 v dru\xc5\xbeinskem grobu v Sovodnjah._NEWLINE_Rojec je \xc5\xbee zelo mlad aktivno deloval na prosvetnem podro\xc4\x8dju. Kot gimnazijec je v Sovodnjah leta 1902 ustanovil bralno in pevsko dru\xc5\xa1tvo Zvezda, ki je delovalo vse do leta 1915, ko je tudi Italija pridru\xc5\xbeila voja\xc5\xa1kim spopadom v 1. svetovni vojni. V Sovodnjah je po\xc5\xbeivil kulturno dejavnost tudi s tem, ko je zbral ter uspe\xc5\xa1no vodil mo\xc4\x8dan pevski zbor, ki je bil najve\xc4\x8dji na Gori\xc5\xa1kem. Zbor je prihajal u\xc4\x8dit v Sovodnje  z delovnega mesta iz Se\xc5\xbeane. Bil je odli\xc4\x8den zborovodja. Njegovo sposobnost potrjuje dejstvo, da so ga izbrali, da velodromu v Gorici leta 1912 vodi na skupni prireditvi nastop zdru\xc5\xbeenih primorskih pevskih zborov. Tu so poleg zbora iz Sovodenj nastopali \xc5\xa1e zbori iz Bilj, Dornberka, Gorice, Mirna, \xc5\xa0empetra pri Gorici, Vrtojbe in drugih krajev. Nastop slovenskih pevskih zborov je bil zaradi trenj, ki so bila prisotna med slovenskim in italijanskim prebivalstvom pomemben dogodek za Gori\xc5\xa1ko."